Smernica Rady 1999/49/ES
z 25. mája 1999
meniaca a doplňujúca v súvislosti s úrovňou štandardnej sadzby smernicu 77/388/EHS o spoločnom systéme dane z pridanej hodnoty
RADA EURÓPSKEJ ÚNIE,
so zreteľom na Zmluvu o založení Európskeho spoločenstva a najmä jej článok 93,
so zreteľom na návrh Komisie [1],
so zreteľom na stanovisko Európskeho parlamentu [2],
so zreteľom na stanovisko Hospodárskeho a sociálneho výboru [3],
(1) keďže článok 12 ods. 3 písm. a) šiestej smernice Rady č. 77/388/EHS zo 17. mája 1977 o harmonizácii zákonov členských štátov, ktorý sa týka daní z obratu - spoločný systém dane z pridanej hodnoty: jednotný základ dane [4], stanovuje, že Rada rozhodne o úrovni štandardnej sadzby, ktorá sa použije po 31. decembri 1998; keďže štandardnú sadzbu dane z pridanej hodnoty stanovuje každý členský štát ako percento zdaňovanej čiastky a je rovnaká pre dodávky tovarov ako pre poskytovanie služieb; keďže od 1. januára 1993 do 31. decembra 1998 toto percento nesmie byť nižšie ako 15 %;
(2) keďže skúsenosti ukázali, že štandardná sadzba dane z pridanej hodnoty, ktorá v súčasnosti platí v jednotlivých členských štátoch, spojená s mechanizmom prechodného systému zabezpečila, že tento prechodný systém fungoval uspokojivo; keďže sa preto zdá náležité, čo sa týka štandardnej sadzby, zachovať súčasnú úroveň minimálnej sadzby na ďalšie časové obdobie;
(3) keďže však správa Komisie o sadzbách zdôraznila skutočnosť, že existujú narušenia hospodárskej súťaže a pravdepodobne ich zvýrazní zavedenie spoločnej meny; keďže obdobie používania štandardnej sadzby by sa malo obmedziť na dva roky, aby Rada mohla neskôr rozhodnúť o úrovniach tak štandardnej sadzby ako aj zníženej sadzby alebo sadzieb,
PRIJALA TÚTO SMERNICU:
Článok 1
"a) Štandardnú sadzbu dane z pridanej hodnoty stanoví každý členský štát ako percento zdaňovanej čiastky a bude rovnaká pre dodávky tovarov a poskytovanie služieb. Od 1. januára 1999 do 31. decembra 2000 toto percento nesmie byť nižšie ako 15 %.
Na návrh Komisie a po konzultácii s Európskym parlamentom a Hospodárskym a sociálnym výborom Rada jednomyseľne rozhodne o úrovni štandardnej sadzby, ktorá sa bude používať po 31. decembri 2000.
Členské štáty môžu tiež použiť jednu alebo dve znížené sadzby. Tieto sadzby sa stanovia ako percento zdaňovanej čiastky, ktoré nesmie byť menej ako 5 % a bude platiť len pre poskytovanie kategórií tovarov a služieb špecifikovaných v prílohe H."
Článok 2
1. Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr 1. januára 1999. Bezodkladne budú o tom informovať Komisiu.
Keď členské štáty príjmu tieto opatrenia, mali by obsahovať odkaz na túto smernicu alebo by ich mal sprevádzať odkaz v čase v ich oficiálneho zverejnenia. Metódy na vykonanie takého odkazu stanovia členské štáty.
2. Členské štáty oznámia Komisii znenie ustanovení vnútroštátneho práva, ktoré príjmu v oblasti pokrývanej touto smernicou.
Článok 3
Táto smernica nadobudne účinnosť v deň jej uverejnenia v Úradnom vestníku Európskych spoločenstiev.
Bude sa uplatňovať od 1. januára 1999.
Článok 4
Táto smernica je adresovaná členským štátom.
V Bruseli 25. mája 1999.